Author: Gurdon Csanád
Last saved by: Palkó Tamás
Company: Microsoft

Palkó Tamás Attila		Elnöki pályázat

Elnöki pályázat

Palkó Tamás Attila
Önéletrajz

Név: Palkó Tamás Attila
Születési idő, hely: 1980. 11. 20, Budapest

Iskolák:
1986-1990: Jázmin utcai általános iskola, Budapest
1990-1993: Bánya utcai általános iskola, Budapest
1993-1999: Eötvös József Gimnázium, Budapest
1999-2001: Eötvös Loránd Tudományegyetem, Természettudományi Kar, fizika szak (3 lezárt félév)
1999-: Eötvös Loránd Tudományegyetem, Természettudományi Kar, matematika szak
2004-: Eötvös Loránd Tudományegyetem, Természettudományi Kar, informatika szak

Közéleti tevékenység:
1998-1999: Eötvös Diák újság cikkíró (az Eötvös Gimnázium lapja)
1999-: ELTE TTK Hallgatói Önkormányzat képviselő
1999-: Tétékás Nyúz cikkíró, olvasószerkesztő, tördelőszerkesztő
2000: ELTE TTK HÖK Ellenőrző Bizottság tag
2000-2002 ELTE TTK HÖK titkár
2002-2003: ELTE TTK Ösztöndíjbizottság tag
2003-2004: ELTE TTK HÖK szociális elnökhelyettes, ELTE TTK Kari Ösztöndíjbizottság elnök, ELTE EHÖK Szociális és Ösztöndíjbizottság elnök, ELTE Egyetemi Ösztöndíjbizottság elnök
2004-2005: ELTE TTK HÖK Ellenőrző Bizottság elnök
2005-: ELTE TTK HÖK titkár

Egyéb tevékenység:
2002-: Labdarúgó játékvezető
2004-2006: ELTE EHÖK sportösztöndíjas – női röplabda

Munkahelyeim:
2003. január – 2003. június: ELTE TTK Dékáni titkárság, ügyviteli dolgozó
2003. november – 2004. április: Szent László Gimnázium, Budapest, óraadó
2005. szeptember-: Szent László Gimnázium, Budapest, tanár
2006. március - : ELTE TTK Dékáni titkárság, ügyviteli dolgozó

Tisztelt Közgyűlés!
Mint az önéletrajzomból látható, nem ismeretlen számomra a Hallgatói Önkormányzat, immáron hét éve tevékenykedem képviselőként, tisztségviselőként, bizottsági tagként, bizottsági elnökként. Ezért gondoltam arra, hogy megpályázom az elnöki posztot, ugyanis úgy érzem, hogy a munka elvégzéséhez elegendő tapasztalattal rendelkezem, van vezetői tapasztalatom is. Kérem, hogy a pályázatomat alaposan olvassátok el, fűzzetek hozzá megjegyzéseket, kérdéseket, aggályokat, kéréseket, hogy ezzel is segítsétek felkészülésemet és az esetleges megválasztásom utáni munkát.

Köszönettel:
Palkó Tamás Attila

Elnöki program

Belső viszonyok:
Mint az látható, az önkormányzat állománya folyamatosan változik, képviselők jönnek, mennek. Az ELTE TTK Hallgatói Önkormányzatának kiemelt feladata kell, hogy legyen az, hogy biztosítsa azt, hogy az éppen aktuális képviselőgárda a helyzet magaslatán legyen. Ehhez elkerülhetetlen a vezetőképző, a bevonótábor, illetve egyéb képzések. Ezeknek nem szabad ad hoc módon zajlania, jól bevált struktúra szerint érdemes eljárni. Szerencsére az elődök megteremtették a kezdeteket, nekünk jelenleg nincs más dolgunk, mint ezt szinten tartani, illetve alkalomadtán a hibákat kijavítani.
Új helyzet elé nézünk mindannyian. Egy olyan képzési program kezdődik el szeptembertől, amelyet senki nem ismer behatóan. Sem mi, hallgatók, sem az oktatók, sem az egyetemi adminisztráció. Ezen bűvös hármasban kell úgy tartanunk a frontot, hogy egyik irányba se dőljünk el. Most igazán fontos az, hogy a képviselők, a hallgatói önkormányzat megválasztott emberei átlássuk ezt a kusza valamit, amit szeptembertől kétciklusú képzésnek nevezünk.
Ennek rendkívül fontos pillérei a most bevezetendő elsős mentorrendszer, amelyet már egy jó pár hónapja próbálunk összehozni, és október-november környékén az első tapasztalatok levonása után tökéletesíthetünk; valamint a mostani vezetőképző, és a készítendő kisokos is, amelyek a legfontosabb változásokat fogják tartalmazni. 
Igen fontos, hogy kialakuljon a hallgatókban egy úgynevezett TTK-s tudat, hogy jó ide járni, jó itt tanulni. Ebben nagy segítség lehet a karon működő diákszervezeteken kívül a működő MASZAT és KOMISZ is, valamint a hagyományos rendezvényeink nagy sikere is. Amennyiben azok a rendezvények összejönnek, amelyeket következő évre a szervező elnökhelyettes tervez, akkor azt hiszem, nagyon jó évet fogunk zárni, legalábbis, ami a népszerűséget illeti.
Ami leginkább ezt csökkentheti, az a hallgatókkal való kommunikáció. Remélhetőleg a mentorrendszer folyamatos felfutásával ez a tényező is meg fog szűnni.

Helyi viszonyok:
Úgy érzem, hogy az elmúlt években nagyon jó kapcsolatot sikerült kialakítani a kari vezetéssel és adminisztrációval, bármikor fordulhatunk feléjük problémáinkkal. Szeptembertől remélhetőleg a helyzet nem változik, sőt reméljük, hogy fordítva is így lesz, a karnak is szüksége lesz a hallgatói önkormányzatra, a problémák felderítése és megoldása tekintetében. Azzal, hogy a kari tanács létszáma 50 főről 30 főre csökken, megnő a kari tanácsi képviselők felelőssége. Remélhetőleg ezután mindig teljes létszámban tudjuk képviselni a hallgatóink érdekeit. Példaértékűnek tartom, hogy a Matematikai Intézeten belül tutorálási rendszert vezetnek be, ezzel erősítve az oktató-hallgató kapcsolatot, és külön öröm, hogy a rendszerben a hallgatói önkormányzat is szerepet kap majd. Kiváncsian várom az ezzel kapcsolatos eredményeket, hogy siker esetén szorgalmazhassuk az egész karon történő bevezetést.

Egyetemi viszonyok:
Itt sokkal érdekesebb a helyzet. Augusztustól új rektor dolgozik az egyetemen, nem tudni, hogy milyen lesz az új irányvonal. Sokat fog számítani, hogy az egyetem mennyire lesz partnere az Egyetemi Hallgatói Önkormányzatnak az új szabályzatok kialakításakor és elfogadásakor. Amennyiben nem, úgy a helyzet nagyon rosszra is fordulhat. Ugyanígy egyelőre várakozó álláspontra kell helyezkednem az Egyetemi Hallgatói Önkormányzattal kapcsolatban is, ott sem látom, hogy az új helyzetnek, illetve a költözésnek milyen pozitív és milyen negatív kihatásai lesznek. Ahogyan eddig is, minden problémához konstruktívan kell hozzáállnunk.

Országos viszonyok:
Az oktatáspolitika ma nem a legjobb oldalát mutatja felénk. Készülőben van a felsőoktatási törvény FER-hez kapcsolódó módosítása, itt a végsőkig ki kell tartanunk amellett, hogy ilyen nagy volumenű dolgot, csak a finanszírozás teljes reformja mellett lehet végigcsinálni. A Hallgatói Önkormányzatok Országos Konferenciája állásfoglalásait át kell nézni, értékelni kell, hogyan hathat ez az Egyetemre, és ezen belül a Természettudományi Karra és a Kar hallgatóira. Nem tartom elképzelhetetlennek, hogy mint az korábban, a tandíj bevezetésekor volt, a hallgatóság demonstrálással szerezzen érvényt akaratának.

Palkó Tamás Attila